Document ID: 31995R2743

NEUVOSTON ASETUS (EY) N:o 2743/95,
annettu 27 päivänä marraskuuta 1995,
Marokosta peräisin olevia sardiinivalmisteita ja -säilykkeitä koskevien yhteisön tariffikiintiöiden avaamisesta ja hallinnoinnista 1 päivän toukokuuta ja 31 päivän joulukuuta 1995 väliseksi ajaksi
EUROOPAN UNIONIN NEUVOSTO, joka
ottaa huomioon Euroopan yhteisön perustamissopimuksen ja erityisesti sen 113 artiklan,
ottaa huomioon komission ehdotuksen,
sekä katsoo, että
Euroopan talousyhteisön ja Marokon kuningaskunnan sopimuksen (1) merikalatalousalan suhteista voimassaoloaika päättyi 30 päivänä huhtikuuta 1995 ja siten erityistä kauppajärjestelyä, jossa määritetään Marokosta peräisin olevien sardiinivalmisteiden ja -säilykkeiden yhteisön markkinoille pääsyä koskevat edellytykset, ei tämän päivän jälkeen enää sovelleta, ja
Euroopan talousyhteisön ja Marokon kuningaskunnan välisessä yhteistyösopimuksessa (2) määrätään, että CN-koodeihin ex 1604 13 11, ex 1604 13 19 ja ex 1604 20 50 kuuluvien ja Marokosta peräisin olevien sardina pilchardus -lajin sardiinivalmisteiden ja -säilykkeiden tuonti tullittomasti hyväksytään tietyin edellytyksin; koska tätä järjestelyä koskevia yksityiskohtaisia sääntöjä ei ole vielä vahvistettu, olisi avattava kaksi yhteisön tariffikiintiötä, ensimmäinen 14 000 tonnin suuruinen kiintiö tullittomasti ja toinen 6 000 tonnin suuruinen kiintiö, johon sovelletaan 10 prosentin tullia; näistä kiintiömääristä olisi vähennettävä kalastussopimuksessa vahvistetun erityisen kauppajärjestelyn rajoissa vuoden 1995 neljän ensimmäisen kuukauden aikana tuotu määrä; tämän vuoksi olisi avattava ensimmäinen 8 750 tonnin kiintiö tullittomasti ja toinen 3 750 tonnin kiintiö, johon sovelletaan 10 prosentin tullia,
ON ANTANUT TÄMÄN ASETUKSEN:
1 artikla
Jäljempänä tarkoitettujen, Marokosta peräisin olevien tuotteiden tuontitullit yhteisöön suspensoidaan tai alennetaan yhteisön ohessa ilmaistujen tariffikiintiöiden tasolle ja niiden rajoissa 1 päivän toukokuuta ja 31 päivän joulukuuta 1995 väliseksi ajaksi seuraavasti:
TAULUKON PAIKKA
Vuoden 1995 marraskuun ja joulukuun aikana edellä mainittujen tuotteiden tuontia ei voida lukea asianomaisiin tariffikiintiöihin kuin 5 150 tonnin määrään asti.
2 artikla
Edellä 1 artiklassa tarkoitettuja tariffikiintiöitä hallinnoi komissio, joka voi toteuttaa kaikki niiden tehokkaan hallinnoinnin varmistamiseksi tarvittavat hallinnolliset toimenpiteet.
Jos tuoja esittää jossain jäsenvaltiossa vapaaseen liikkeeseen luovutusta koskevan ilmoituksen liittäen siihen tässä asetuksessa tarkoitettuja tuotteita koskevan tullietuushakemuksen ja tulliviranomaiset hyväksyvät kyseisen ilmoituksen, kyseisen jäsenvaltion on asiasta komissiolle ilmoittamalla luettava tarvitsemansa määrä tariffikiintiöön.
Kiintiöön lukemista koskevat hakemukset, joista on käytävä ilmi mainitun ilmoituksen hyväksymispäivämäärä, on lähetettävä komissiolle viipymättä.
Komissio antaa käytettävissä olevan jäännöksen sallimissa rajoissa luvan kiintiöön lukemiseen kyseisen jäsenvaltion tulliviranomaisten vapaaseen liikkeeseen luovutusta koskevan ilmoituksen hyväksymispäivämäärän perusteella.
Jos jäsenvaltio ei käytä kiintiöön luettuja määriä, sen on mahdollisimman pian palautettava ne vastaavaan kiintiöön.
Jos haetut määrät ovat suuremmat kuin kiintiön käytettävissä oleva jäännös, jako on tehtävä suhteessa haettuihin määriin. Komissio ilmoittaa jäsenvaltioille kiintiöön luetuista määristä.
3 artikla
Kaikkien jäsenvaltioiden on taattava kyseisten tuotteiden tuojille yhdenvertainen ja jatkuva mahdollisuus käyttää kiintiöitä niin kauan, kuin vastaava kiintiön jäännös sen sallii.
Jäsenvaltioiden ja komission on oltava tiiviissä yhteistoiminnassa tämän asetuksen noudattamisen varmistamiseksi.
4 artikla
Tämä asetus tulee voimaan päivänä, jona se julkaistaan Euroopan yhteisöjen virallisessa lehdessä.
Sitä sovelletaan 1 päivästä toukokuuta 1995.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 27 päivänä marraskuuta 1995.

Labels: 3
17
18
6